

**4Ο ΕΡΓΑΣΤΗΡΙΟ ΔΕΞΙΟΤΗΤΩΝ**

**Μικροί εξερευνητές «εν δράσει»**

|  |  |
| --- | --- |
| **Χρονόμετρο** | **Χρονική διάρκεια:** 45’ (1 διδακτική ώρα) |
| Κέντρο | **Σκοπός**: Σκοπός του εργαστηρίου είναι οι μαθητές/τριες να συνδέσουν τις έννοιες της φορολογίας και του εθελοντισμού (έννοιες 1ου & 2ου εργαστηρίου) με τα χαρακτηριστικά του υπεύθυνου και ενεργού πολίτη αντίστοιχα (φορολογία & υπεύθυνος πολίτης - εθελοντισμός & ενεργός πολίτης), για να καταλήξουν στο συμπέρασμα ότι οι δύο έννοιες έχουν κοινή συνισταμένη, την κοινωνική ευημερία. |
| **Κομμάτια παζλ** | **Προσδοκώμενα μαθησιακά αποτελέσματα:** Μετά την ολοκλήρωση των δραστηριοτήτων του εργαστηρίου, οι μαθητές/τριες θα πρέπει να είναι ικανοί/ές να:  Εντοπίζουν τα σημεία σύνδεσης και διαφοροποίησης μεταξύ της φορολογίας και του εθελοντισμού (κοινωνική ευαισθητοποίηση, κοινοτική συμμετοχή και κοινωνική ευθύνη των πολιτών). |
| **Αίθουσα** | **Προτεινόμενες διδακτικές προσεγγίσεις:** Συνεργατική διερεύνηση, εννοιοκεντρική προσέγγιση |
| **Λίστα** | **Βασικά θέματα εργαστηρίου:**   * **Δραστηριότητα 1:** «Η επέλαση των εννοιών» * **Δραστηριότητα 2:** «Φτιάξε το δικό σου ήρωα» |
| Υπολογιστής | **Υλικοτεχνική υποδομή:** αίθουσα Η/Υ, βιντεοπροβολέας, διαδραστικός πίνακας, Πίνακας |
| **Ανοιχτό βιβλίο** | **Πηγή:** [**Ψηφιακό εργαλείο**](https://www.powtoon.com/workspace/#/home)    **Μέσα:** διαθέσιμα εργαλεία της e-me ή ελεύθερα λογισμικά δημιουργίας ταινίας και δημιουργίας animation με χρήση τεχνητής νοημοσύνης ή δημιουργίας ψηφιακού βιβλίου. |
|  |  |

|  |  |  |
| --- | --- | --- |
| **Περιγραφή πορείας 4ου εργαστηρίου δεξιοτήτων: Μικροί εξερευνητές**  **«εν δράσει»** | **Διδακτική τεχνική** | **Διδακτικά μέσα** |
| * **Δραστηριότητα 1: «Η επέλαση των εννοιών» (10 λεπτά)** * Καταιγισμός ιδεών – brain storming σε συνδυαστικά ερωτήματα. * Κατασκευή Πίνακα που να παρουσιάζονται οι διαφορές και ομοιότητες μεταξύ των εννοιών του εθελοντισμού και της φορολογίας. Εναλλακτικά, μπορεί για κάθε μία έννοια να χρησιμοποιηθεί το μοντέλο Frayer (ορισμός, χαρακτηριστικά, παραδείγματα, αντιπαραδείγματα). | * Ερωταπαντήσεις | * Πίνακας |
| * **Δραστηριότητα 2: «Φτιάξε το δικό σου ήρωα» (25 λεπτά)** * Οι μαθητές/τριες, βασιζόμενοι/ες στον Πίνακα (Δραστηριότητα 1), που έχει ήδη καταρτιστεί με τις ομοιότητες και διαφορές μεταξύ των εννοιών του εθελοντισμού και της εισφοράς (φόρου), καλούνται να συντάξουν ένα κείμενο ελεύθερης έκφρασης, στο οποίο θα συγκρίνονται οι δύο έννοιες. * Εναλλακτικά, οι μαθητές/τριες, είτε ατομικά είτε χωρισμένοι/ες σε ομάδες, καλούνται να φτιάξουν δύο (2) ήρωες, τον «Εθελοντισμό» και το «Φόρο», με τη βοήθεια ψηφιακών εργαλείων) και να δημιουργήσουν μία ιστορία. | * Επίδειξη χρήσης ψηφιακών εργαλείων | * Ψηφιακά εργαλεία |
| * **Ανάλυση και Συμπεράσματα (10 λεπτά):**   + Παρουσίαση των «ηρώων» από τους/τις μαθητές/τριες είτε μέσω ανάγνωσης των κειμένων τους είτε μέσω παρουσίασης της ιστορίας τους με τη χρήση ψηφιακών μέσων.   + Διατύπωση γενικών συμπερασμάτων. | * Συζήτηση / Διάλογος | * Παρουσίαση ψηφιακού υλικού |

**Οδηγίες Εφαρμογής**

**ΔΡΑΣΤΗΡΙΟΤΗΤΑ 1**

**Η επέλαση των εννοιών**



**Καταιγισμός ιδεών (brain storming)**

Ζητήστε από τους/τις μαθητές/τριες να εκφραστούν αβίαστα, ελεύθερα, ενώ καταγράφετε τις απαντήσεις τους στα **συνδυαστικά ερωτήματα** που τους θέτετε.

Προαιρετικά, κατάρτιση εννοιολογικού χάρτη.

**1. Οι Φόροι και ο Κοινωνικός Ρόλος:**

Ξεκινήστε εξετάζοντας τον ρόλο των φόρων στην κοινωνία. Ποια είναι η σημασία των φόρων στην παροχή κοινωνικών υπηρεσιών και την υποστήριξη των λιγότερο ευνοημένων μελών της κοινωνίας;

**2. Η Σημασία της Συνεισφοράς:**

Πώς συνδέεται η έννοια της συνεισφοράς με τους φόρους; Πώς η συνεισφορά των φόρων συμβάλλει στη διατήρηση και την ανάπτυξη της κοινωνίας;

**3. Ένας βασικός ορισμός των φόρων**

Ζητήστε από τους μαθητές και τις μαθήτριες να διαβάσουν τους δικούς τους ορισμούς για τους φόρους, με βάση όσα κατέγραψαν στα φύλλα εργασίας και σχολιάστε.

**4. Ο Ρόλος του Εθελοντισμού:**

Τώρα ας μιλήσουμε για τον εθελοντισμό. Τι είναι ο εθελοντισμός και ποιος είναι ο ρόλος του στην κοινωνία; Οι μαθητές/τριες ανακαλούν στη μνήμη τους έννοιες, που συζητήθηκαν στο προηγούμενο εργαστήριο (1ο εργαστήριο).

**5. Εθελοντισμός και Κοινωνική Συνεισφορά:**

Πώς συνδέεται ο εθελοντισμός με την κοινωνική συνεισφορά; Ποια είναι τα οφέλη του εθελοντισμού για την κοινωνία και πώς μπορεί να ενισχύσει τις υπηρεσίες που παρέχονται με τη βοήθεια των φόρων;

**6. Ο Ρόλος μας ως Εθελοντές:**

Τι μπορούμε να κάνουμε ως εθελοντές/τριες, για να συνεισφέρουμε στην κοινωνία μας; Πέρα από την πληρωμή φόρων, ποιοι άλλοι τρόποι υπάρχουν για να στηρίξουμε τους συνανθρώπους μας;

**7**. **Εθελοντισμός και εισφορά (φόρος)**

Θέτουμε τα εξής ερωτήματα προς διερεύνηση:

- Μπορείτε να βρείτε τι κοινό έχουν οι φόροι με τον εθελοντισμό; (όφελος του κοινωνικού συνόλου, ανάπτυξη κοινωνικής ευθύνης)

- Μπορείτε να εντοπίσετε τις διαφορές τους; (εθελοντισμός προαιρετικός, φόρος υποχρεωτικός)

Συνδέστε με τους/τις μαθητές/τριες τις έννοιες του εθελοντισμού, της εισφοράς και του φόρου, συμπληρώνοντας έναν Πίνακα με ομοιότητες και διαφορές, όσον αφορά τα χαρακτηριστικά τους γνωρίσματα ως προς τις κάτωθι κατηγορίες, για να είναι πιο διακριτές οι έννοιες. Παρακάτω παρατίθεται ενδεικτικό παράδειγμα συνδυαστικού Πίνακα ομοιοτήτων και διαφορών, που θα βοηθήσει τους/τις μαθητές/τριες να κατανοήσουν βασικές διαφορές και ομοιότητες μεταξύ αυτών των δύο (2) σημαντικών εννοιών.

**Συμπέρασμα:** Η συνύπαρξη και αλληλοσυμπλήρωση των δύο (2) εννοιών προς όφελος του ευρύτερου κοινωνικού συνόλου.

| **Κατηγορία** | **Εθελοντισμός** | **Φόρος** |
| --- | --- | --- |
| **Διαφορές** | | **Ομοιότητες** |
| **Τι είναι;** | Δραστηριότητα που κάποιος/α κάνει με τη θέλησή του/της, χωρίς να πληρώνεται. | Χρήματα που πληρώνουν οι πολίτες στο κράτος. | Συμβάλλουν και οι δύο στην ανάπτυξη και βελτίωση της κοινωνίας. |
| **Είναι υποχρεωτικό;** | Όχι, είναι προαιρετικό. | Ναι, είναι υποχρεωτικό για όλους τους πολίτες. | Ηθική υποχρέωση: βασίζονται στην αίσθηση καθήκοντος προς την κοινωνία. |
| **Σκοπός** | Να βοηθήσουμε άλλους/ες και να κάνουμε τον κόσμο καλύτερο. | Να συγκεντρωθούν χρήματα, για να λειτουργεί σωστά το κράτος. | Στοχεύουν στο κοινό καλό και τη βελτίωση της κοινωνίας. |
| **Ποιον αφορά;** | Όσους/ες θέλουν να βοηθήσουν, όπως παιδιά, ενήλικες, ομάδες. | Όλους τους ενήλικες πολίτες που έχουν εισόδημα. | Όλοι οι πολίτες μπορούν να συμμετέχουν και να επωφεληθούν από τις δράσεις για το καλό της κοινωνίας. |
| **Ανταμοιβή** | Η ευχαρίστηση και η χαρά της προσφοράς. | Υπηρεσίες και υποδομές, που παρέχει το κράτος. | Και οι δύο ενισχύουν την ευημερία και την ποιότητα ζωής όλων. |
| **Παραδείγματα** | Βοηθάω σε μια φιλανθρωπία, καθαρίζω μια παραλία. | Πληρώνω φόρο για να χτιστούν νοσοκομεία, σχολεία, να κατασκευαστούν δρόμοι. | Συνεισφέρουν στη δημιουργία, διατήρηση και ενίσχυση υπηρεσιών, όπως σχολεία και νοσοκομεία. |

**ΔΡΑΣΤΗΡΙΟΤΗΤΑ 2**


**Φτιάξε το δικό σου ήρωα**




**Οδηγίες:**


* Βασιζόμενοι/ες στον παραπάνω **Πίνακα της Δραστηριότητα 1,** οι μαθητές/τριες καλούνται να εκφραστούν ελεύθερα συντάσσοντας ένα κείμενο, στο οποίο θα αναπτύξουν και θα συγκρίνουν τις δύο (2) έννοιες, τον εθελοντισμό και το φόρο.
* Εναλλακτικά, εφόσον διατίθεται Αίθουσα Πληροφορικής στη σχολική μονάδα, οι μαθητές/τριες ως «μικροί εξερευνητές», καλούνται να δημιουργήσουν ψηφιακά δύο (2) ήρωες, τον «Εθελοντισμό» και τον «Φόρο», αποδίδοντας τα χαρακτηριστικά που τους ταιριάζουν, όπως οι ίδιοι/ες τα αντιλαμβάνονται, και τέλος να δημιουργήσουν μία ιστορία μικρού μήκους, συμπεριλαμβανομένων των ηρώων τους (η ιστορία είναι δυνατόν να ολοκληρωθεί και σε μεταγενέστερο χρόνο, κατά τη κρίση του/της εκπαιδευτικού, εφόσον ο χρόνος δεν επαρκεί).


|  |  |
| --- | --- |
| **Λαμπτήρας και μολύβι** | **ΕΠΙΣΗΜΑΝΣΗ:** Σε περίπτωση που διατίθεται μικρός αριθμός Η/Υ στη σχολική μονάδα, συστήνεται η ομαδοποίηση των μαθητών/τριών σε ομάδες εργασίας τεσσάρων-πέντε (4-5) ατόμων, προκειμένου να εργαστούν συνεργατικά για τη συγκεκριμένη δραστηριότητα. |

**Στόχος:** Οι μαθητές/τριες θα μάθουν για τη σημασία του εθελοντισμού και της φορολογίας μέσα από την ιστορία των ηρώων, είτε σε έντυπη είτε σε ψηφιακή μορφή, και θα κατανοήσουν πώς συμβάλλουν στην ευημερία της κοινωνίας. Με αυτή τη δραστηριότητα, οι μαθητές/τριες θα διασκεδάσουν δημιουργώντας, ενώ παράλληλα θα εκπαιδευτούν σε σημαντικές κοινωνικές αξίες.


* **Ενδεικτικό παράδειγμα χαρακτηριστικών του ψηφιακού ήρωα «Εθελοντισμός»**
* **Όνομα**: Εθελοντισμός
* **Εμφάνιση**: Φοράει στολή με σύμβολα, όπως μια καρδιά ή ένα χέρι βοηθείας στο στήθος. Χαμογελαστός και φιλικός.
* **Ικανότητες:** Μπορεί να βοηθάει τους/τις άλλους/ες σε ανάγκη με μαγικές δυνάμεις, όπως να φυτρώνει λουλούδια, να διορθώνει πράγματα ή να φέρνει χαρά.
* **Προσωπικότητα**: Ευγενικός, ενθουσιώδης και πάντα έτοιμος να προσφέρει τη βοήθειά του.
* **Αποστολή:** Να ενθαρρύνει τους ανθρώπους να βοηθούν ο/η ένας/μια τον/την άλλο/η και να κάνουν τον κόσμο καλύτερο.
* **Ιστορία:** Ο Εθελοντισμός γεννήθηκε από την αγάπη για την προσφορά και την αλληλεγγύη. Ταξιδεύει στον κόσμο για να δείξει στους ανθρώπους τη δύναμη του εθελοντισμού και πώς μπορούν όλοι να συνεισφέρουν στον πλανήτη.



* **Ενδεικτικό παράδειγμα χαρακτηριστικών του ψηφιακού ήρωα «Φόρος»**
* **Όνομα:** Φορονόμος (από το «φόρος» και «νόμος»).
* **Εμφάνιση:** Φοράει στολή με ένα σύμβολο ζυγαριάς στο στήθος, που αντιπροσωπεύει τη δικαιοσύνη και την ισότητα. Σοβαρός και υπεύθυνος.
* **Ικανότητες:** Μπορεί να χρησιμοποιεί τα χρήματα που συλλέγει, για να χτίσει δρόμους, γέφυρες, σχολεία και νοσοκομεία με τη μαγική του δύναμη.
* **Προσωπικότητα:** Σοβαρός, δίκαιος, αλλά και προστατευτικός προς όλους. Κατανοεί τη σημασία του να συνεισφέρουν όλοι/ες για το κοινό καλό.
* **Αποστολή:** Να εξασφαλίζει ότι όλοι/ες πληρώνουν το δίκαιο μερίδιό τους, για να υποστηριχθούν οι δημόσιες υπηρεσίες.
* **Ιστορία:** Ο Φορονόμος εμφανίστηκε σε μια εποχή, που οι άνθρωποι έπρεπε να συνεργαστούν για να χτίσουν ένα καλύτερο μέλλον. Με τη σοφία και τις δυνάμεις του, διασφαλίζει ότι οι πόροι χρησιμοποιούνται δίκαια για το καλό όλων.
* **Ενδεικτικό παράδειγμα δημιουργίας ψηφιακής ιστορίας**

****


**Σενάριο:** Δημιουργήστε μια ιστορία με τον «Εθελοντισμό» και τον «Φόρο», στην οποία οι δύο ήρωες συνεργάζονται για να βοηθήσουν μια πόλη που έχει ανάγκη. Ο «Εθελοντισμός» εμπνέει τους πολίτες να συμμετέχουν εθελοντικά σε έργα, ενώ ο «Φόρος» εξασφαλίζει ότι υπάρχουν οι απαραίτητοι πόροι, για να ολοκληρωθούν τα έργα αυτά.


****

**Σκηνές:** Χωρίστε την ιστορία σε σκηνές, με τον κάθε ήρωα να δείχνει τις ξεχωριστές του ικανότητες και πώς αυτές συμπληρώνουν η μία την άλλη.

* Σκηνή 1: Εισαγωγή των ηρώων και της πόλης που έχει ανάγκη.
* Σκηνή 2: Δραστηριότητες του «Εθελοντισμού» (π.χ. φύτεμα δέντρων, καθαρισμός παραλιών).
* Σκηνή 3: Δραστηριότητες του «Φορονόμου» (π.χ. κατασκευή σχολείων, δρόμων).
* Σκηνή 4: Συνεργασία των δύο ηρώων για την ολοκλήρωση ενός μεγάλου έργου, όπως η δημιουργία ενός πάρκου.
* Σκηνή 5: Επίλογος ιστορίας με την πόλη σε ανάπτυξη και τους πολίτες ικανοποιημένους και ευτυχισμένους, που ζουν σε αυτή, προσφέροντας εθελοντικά στην κοινότητα και πληρώνοντας τους φόρους τους.

**ΦΥΛΛΟ ΕΡΓΑΣΙΑΣ**

****

** Φτιάξε το δικό σου ήρωα**

Καλείστε να δημιουργήσετε ψηφιακά δύο (2) ήρωες, τον «Εθελοντισμό» και τον «Φόρο», αποδίδοντας τα χαρακτηριστικά που τους ταιριάζουν, όπως εσείς τα αντιλαμβάνεστε, και τέλος να δημιουργήσετε μία ιστορία μικρού μήκους με τους ήρωές σας!

**Χαρακτηριστικά των ψηφιακών ηρώων:**

Όνομα

Εμφάνιση

Ικανότητες

Προσωπικότητα

Αποστολή

**Σενάριο:** Δημιουργήστε μια ιστορία, στην οποία οι δύο (2) ήρωες συνεργάζονται, για να βοηθήσουν μια πόλη που έχει ανάγκη.



**Ιστορία** χωρισμένη σε σκηνές:

* Σκηνή 1: Εισαγωγή των ηρώων και της πόλης που έχει ανάγκη.
* Σκηνή 2: Δραστηριότητες του «Εθελοντισμού» (π.χ. φύτεμα δέντρων, καθαρισμός παραλιών).
* Σκηνή 3: Δραστηριότητες του «Φόρου» (π.χ. κατασκευή σχολείων, δρόμων).
* Σκηνή 4: Συνεργασία των δύο (2) ηρώων για την ολοκλήρωση ενός μεγάλου έργου, όπως η δημιουργία ενός πάρκου.
* Σκηνή 5: Επίλογος ιστορίας.

***Καλή διασκέδαση!***